Kääpiöpinseri

Kääpiöpinseri () on FCI:n ryhmään 2 (pinserit, snautserit, molossityyppiset ja sveitsinpaimenkoirat) kuuluva saksalainen koirarotu.

Rotu oli vuonna 2025 Suomen 67. eniten rekisteröity koirarotu. Vuosina 2020–2025 Suomessa syntyi joka vuosi noin 200–400 kääpiöpinseria.

Ulkonäkö
Kääpiöpinserin tulisi olla pinserin pienoiskuva ilman kääpiökoiramaisia piirteitä. Kääpiöpinseri on 25–30 cm korkea ja painaa 4–6 kg.Kääpiöpinseri. Suomen Kennelliitto. Haettu 31.5.2020. Rungon rakenne on neliömäinen. Kääpiöpinserillä on lyhyt, tiheä ja sileäkarvainen turkki. Suomessa hyväksytyt värit ovat yksivärinen saksanhirvenpunainen (punaruskeasta tummaan punaruskeaan) ja musta ruskein/punaisin merkein (black & tan). Korvat voivat olla pystyt tai eteenpäin taittuneet. Häntä on luonnollinen. Purenta on leikkaava. Kääpiöpinseri liikkuu maatavoittavalla ravilla. Kuono on hoikka ja pitkä.

Lyhytturkkisena rotuna kääpiöpinseri on melko kylmänarka, joten talvella kääpiöpinseri tarvitsee vaatteita. Erityisesti korvat ovat herkät paleltumaan.

Luonne ja käyttäytyminen
”Iso koira pienessä koossa” kuvaa kääpiöpinseriä hyvin. Kääpiöpinserit ovat keskimäärin kiivaita, ystävällisiä, valppaita ja eloisia. Rotu on myös hyvä vahtikoira, joka vahtii kotiaan sekä omistajiaan.

Alkuperä
pienoiskuva|Kääpiöpinseri
Rotu on kotoisin Saksasta. Rotu sai alkunsa, kun pinseripentueisiin syntyi pienikokoisia pentuja, jotka yleensä tapettiin. Näiden pienikokoisten pinsereiden todettiin kuitenkin olevan elinkelpoisia ja hyviä vahti- ja rottakoiria. Vielä nykyäänkin löytyy sukulinjoja, joissa nämä ominaisuudet tulevat vielä esille. Yhdysvalloissa on suosittu myös teoria, jonka mukaan kääpiöpinseri syntyi kun italianvinttikoira ja mäyräkoira risteytettiin keskenään.Miniature Pinscher. American Kennel Club. Haettu 31.5.2020.

Omaksi rodukseen kääpiöpinseri tunnustettiin vuonna 1906. Suomeen ensimmäiset kääpiöpinserit tulivat 1920-luvulla. Varsinainen kasvatustyö Suomessa alkoi kuitenkin vasta 1950-luvulla. Alkuperäisen käytön takia rodulta on typistetty korvat ja häntä, jotta rotat eivät saisi otetta koirasta. Typistäminen on nykyään kuitenkin eläinsuojelulakien johdosta kielletty. Suomessa hännän typistämiskielto tuli voimaan 1. heinäkuuta 1996.

Terveys

Kääpiöpinseri elää usein sangen pitkäikäiseksi. Rodun keskimääräinen elinikä on noin 11 vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet ja tapaturmat.  Kääpiöpinserin merkittävimmät terveysongelmat ovat parodontiitti, patellaluksaatio, epilepsia, erilaiset silmäsairaudet, atopia ja allergiat.

Johtuen kääpiöpinserin pienestä koosta on rodulla alttius parodontiittiin eli hampaiden kiinnityskudoksen tulehdukselliseen sairauteen. Sairautta voi ennaltaehkäistä hampaiden harjaamisella. 

Eriasteista patellaluksaatiota esiintyy noin 5 %:lla rodun edustajista, kun tarkastellaan vuosina 2015–2025 tutkittuja kääpiöpinsereitä. Patellaluksaatio saattaa vaatia leikkaushoitoa. Rodun tyypillisimmät silmäsairaudet ovat kaihi ja lasiaisen rappeuma. Kääpiöpinserin PEVISA-ohjelmassa on pakollinen polvitutkimus ja silmälausunto.

Yksi rodun merkittävimmistä terveysongelmista on atopia ja ruoka-aineyliherkkyys. Molemmissa elimistön puolustusmekanismi reagoi normaalista poikkeavalla tavalla tavallisiin, useimmiten vaarattomiin asioihin eli allergeeneihin. Atopia ja ruoka-aineyliherkkyys ovat elinikäisiä vaivoja, jotka ovat usein kontrolloitavissa, mutta eivät parannettavissa. Oireina ovat usein ihon kutina ja punoitus ja usein koira nuolee tai raapii kutisevia alueita. Korvatulehdukset ovat yleisiä atopiasta kärsivillä koirilla sekä myös tassujen ihotulehduksia voi esiintyä.

Kääpiöpinserit ovat yhtä sisäsiittoisia koirarotuja kuin muutkin. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25, mikä on melkein sama kuin keskimääräisellä rotukoiralla. Kääpiöpinserin jälkeläisen luku oli 0,21. Sisäsiittoisuus lisää sairastavuutta ja heikentää rodun elinvoimaa.

Harrastusmahdollisuudet
Rotua pidetään nykyisin enimmäkseen seurakoirana. Kääpiöpinserit ovat aktiivisia ja kestäviä, ja soveltuvat hyvin lenkkikaveriksi. Suosittuja harrastuksia ovat muun muassa toko, agility ja koiranäyttelyt.

Ketso myös
 Pinseri (koirarotu)

Lähteet
 Hauva-sivusto  2.4.2011

 Viitteet 

Aiheesta muualla

Rotumääritelmä (Suomen Kennelliitto, pdf)
Suomen kääpiöpinserit ry

Luokka:FCI 2 Pinserit, snautserit, molossityyppiset ja sveitsinpaimenkoirat
Luokka:Pinserit ja snautserit
Luokka:Saksalaiset koirarodut
Luokka:Seulonnan keskeiset artikkelit